Die bokkies is twee-weekliks geweeg ten einde hul groei oor die tydperk te bepaal. Die groeikurwes vir die verskillende groepe bokkies word grafies in Figuur 1 voorgestel.
Veseldikte is 'n baie belangrike eienskap by sybokhaar omrede dit een van die prysbepalende faktore is. Hoe fyner die vesels, hoe hoër die prys. Die variasie in dikte oor die lengte van die vesels behoort ook so klein as moontlik te wees, want vesels wat op 'n gegewe plek baie dunner is, breek gewoonlik in die verwerkingsprosesse wanneer die vesels uitgekam word.
Ten opsigte van die Oktober 1983 skeertyd is gevind dat die veseldikte van die haar van die verskillende groepe verder toegeneem het, tot soveel as 32,2 mikron vir die wortelgedeelte van die 600 g SM-groep. Die twee SM-groepe se vesels was tydens hierdie skeertyd 3,5 tot 4,5 mikron dikker as die van die kontrole en 1,0 tot 2,0 mikron dikker as die vesels van die twee MM-groepe.
Loklengte is nie 'n getroue weergawe van die reguitlengte van die vesels nie , aangesien die vesels in 'n gedraaide vorm in die lokke voorkom. Die reguitlengtes van individuele vesels in 'n lok is derhalwe gemeet. Vesellengte is saam met veseldikte die twee eienskappe wat haarproduksie per bok bepaal. Aangesien daar 'n perk op te hoë veseldiktes geplaas word, is vesellengte die enigste eienskap wat verhoog kan word om verhoogde produksie te gee.
Beter uitgegroeide jong ooitjies sal op 'n vroeër stadium beskikbaar wees vir vervangingsdoeleindes. Dit bring mee dat die kuddesamestelling uit meer jonger diere sal bestaan wat weer vir die Angorabokbedryf as geheel baie voordele inhou soos laer veseldiktes en hoër haarproduksie per bok.